
Videreføring av kurs for veiledere ved Universitetet i Tromsø

Bakgrunn for saken

I evaluering av norsk forskerutdanning påpekes det at veiledningen ikke er tilfredsstillende, og at god og regelmessig veiledning er en forutsetning for å oppnå tilfredsstillende kvalitet og gjennomføring i doktorgradsstudiet. Det foreslås at universitetene på en systematisk måte utvikler en form for veilederskole og at det arrangeres seminarer for veiledere for gjensidig utveksling av erfaringer og synspunkter på veiledning. 

Det sentrale forskningsutvalget har med jevne mellomrom diskutert doktorgradsveiledernes rolle, og har arrangert halvdagsseminarer om forskningsveiledning. På møte i forskningsutvalget 04.04.02 ble det vedtatt å nedsette en arbeidsgruppe som skulle arbeide med forslag til seminar/kurs for veiledere. Gruppen har vært ledet av prorektor Gerd Bjørhovde.

Forskningsutvalget vedtok i møte 18.06.02 å arrangere et arbeidsseminar for å drøfte ulike virkemidler for opplæring av veiledere. Videre vedtok forskningsutvalget at UiTø skulle tilby kurs for veiledere i løpet av 2003. Ett av hovedmålene med kurset var å utarbeide etiske retningslinjer for veiledning ved Universitetet i Tromsø. Det ble også vedtatt at kurset på sikt skulle etableres som et regelmessig tilbud.

Arbeidsseminaret om opplæring av veiledere ved Universitetet i Tromsø ble holdt 15.11.02, og man konkluderte med at det både var interesse og behov for et tilbud for kompetanseheving innen veiledning. 

Kurs for veiledere ved Universitetet i Tromsø våren 2003

Arbeidsgruppen har hatt 9 møter i perioden 22.04.02-08.10.03. Gruppen har fått innspill til kursopplegg gjennom arbeidsseminaret og gjennom møte med Program for læring og praktisk pedagogikk (PLP). Gruppen har også kontaktet de andre universitetene i Norge for å få oversikt over tilsvarende tilbud ved andre institusjoner.

Arbeidsgruppen utarbeidet et kurstilbud med 5 samlinger à 3 timer (vedlegg 1). Både interne og eksterne foredragsholdere var invitert, og foreleste over følgende tema: 

· 25.03.03: Hvordan ser forskningsveiledning ut – inni. Professor Gunnar Handal, Universitetet i Oslo 

· 10.04.03: Veiledningsstrategier og skriveprosesser. Professor Torlaug Løkensgård Hoel, Norges teknisk-naturvitenskapelige universitet 

· 06.05.03: Kommunikasjon og konfliktløsning. Professor Bente Træen, Universitetet i Tromsø og Dagfinn Sørensen, Spesialist i klinisk sexologi, NACS
· 20.05.03: Kjønnsroller, stress og total arbeidsbelastning. Førsteamanuensis Monica Martinussen, Universitetet i Tromsø 

· 06.06.03: Etiske retningslinjer ved Universitetet i Tromsø. Prodekan Lena Liepe, Universitetet i Tromsø

Kurset hadde 58 påmeldte med deltakelse fra samtlige fakultet og Høgskolen i Tromsø. Det var også deltakelse fra alle nivå: hovedfagsstudenter, stipendiater, universitetslektorer, førsteamanuenser og professorer. Flere av deltakerne har fra kursstart informert om at de ikke har vært interessert i å delta på grunn av formell kompetanseheving i form av kursbevis, men at de har hatt et ønske om å få diskutere veiledning og reflektere over egen veilederkompetanse. Kurset har dermed fungert både som opplæring av nye veiledere og som et diskusjonsforum for mer erfarne veiledere.

21 har fullført kurset i henhold til kriteriene for utdeling av kursbevis. Kriterier for å utdelt kursbevis var deltagelse på minst 4 samlinger og innlevering av en skriftlig rapport på 4-5 sider. 

En samlet kursrapport er lagt ut på http://uit.no/forsknavd/15/48

Kurset ble evaluert av deltakerne i august 2003. Kurset fikk positiv evaluering, 21% har evaluert det som svært godt, 37,5% som godt og 35,5% som tilfredsstillende. Fordeling av interne og eksterne foredragsholdere, omfanget av kurset, kriterier for kursbevis og organisering av kurset ble også evaluert positivt. Deltakerne etterlyste derimot mer deltakeraktivitet og tid til diskusjon av egne erfaringer basert på problemstillinger i sine fagmiljøer (vedlegg 2). 

Evalueringen viser at det er stor interesse for oppfølging av veiledningstilbudet. Hele 83,5% sier at de ønsker et årlig seminar om ulike tema rundt veiledning. Arbeidsgruppen arrangerer veiledningsforum 20. november 2003 med tema: Hva har fakultetene gjort for å sette fokus på veiledning som oppfølging av kvalitetsreformen og evaluering av norsk forskerutdanning, og hva kan gjøres for å heve veiledningskompetansen på fakultetene. Veiledningsforumet er ment både som en oppfølging av kurset og som et tilbud til de som ikke kunne delta på kurset.  

I etterkant av kurset er det utarbeidet Etiske retningslinjer for veiledning ved Universitetet i Tromsø, som er sendt på høring med frist 19.11.03. Retningslinjene vil bli lagt fram for universitetsstyret 11.12.03.

Utgiftene til kurset i 2003 er ca. 50,000 fordelt på følgende poster: 
Kurs for veiledere ved UiTø 2003

	Lønn, foredragsholdere
	22 900,-

	Reiser, eksterne foredragsholdere
	10 520,-

	Servering
	8 480,-

	Lokalleie
	7 000,-

	Diverse
	   378,-

	Totalt
	49 270,-


Planlegging og administrasjon er ikke kostnadsført
Videreføring av kurs for veiledere ved Universitetet i Tromsø

Det sentrale forskningsutvalget behandlet i møte 16.10.03 FU-sak 26-03 Videreføring av kurs for veiledere ved Universitetet i Tromsø. På bakgrunn av arbeid på nasjonalt plan og ut fra et ønske om kompetanseheving innen veiledning ved UiTø, anbefaler forskningsutvalget å gjøre kurs for veiledere og veiledningsforum til et årlig tilbud. Det foreslås å holde veiledningskurs i vårsemesteret og veiledningsforum i høstsemesteret. 

I utgangspunktet kan det tenkes flere modeller for gjennomføring og forankring av et slikt kurs. Årets tilbud har vært arrangert av arbeidsgruppen/forskningsavdelingen og utgiftene dekket av midler bevilget til kvalitetsreformen. For å sikre kontinuitet foreslås det å forankre kurstilbudet i et fagmiljø. Forskningsutvalget har drøftet både Institutt for pedagogikk og Program for læring og praktisk pedagogikk. Begge disse enhetene ønsker å drive kurstilbudet dersom det følger midler med. Institutt for pedagogikk har veiledning som en del av sitt faglige tilbud og driver forskning innenfor feltet. Program for læring og praktisk pedagogikk driver allerede kurstilbud innenfor veiledning og har veiledningspedagogikk som en del av sin forsking.

Forskningsutvalget konkluderte med at det vil være mest hensiktsmessig å legge kurstilbudet til Program for læring og praktisk pedagogikk, fordi PLP av universitetsstyret er tillagt det faglige ansvaret for det universitetspedagogiske utdanningstilbudet Universitetspedagogisk seminar (Styresak S 110/96). Forskningsutvalget ønsker fortsatt å ha en sentral rolle i oppfølging av kompetanseheving innenfor veiledning. 

Administrasjonen har drøftet rammer og opplegg for et kurstilbud med faglig ansvarlig for Universitetspedagogisk seminar, Kåre Skagen, og konkludert med følgende: 

a) PLP driver kurset administrativt innenfor egne rammer. Det bevilges midler til kostnader som foredragsholdere, reiser og andre ekstra utgifter på kr. 40,000 per år. 

b) PLP vil legge evalueringen av Kurs for veiledere ved Universitetet i Tromsø 2003 til grunn for planlegging av nye kurs, og fokusere på veiledningskompetansen på fakultets- og instituttnivå: styrker og svakheter, problemstillinger og eksempler på god praksis. 

c) Det må avgjøres om kurset skal gi uttelling i form av studiepoeng eller kursbevis.           Dette drøftes allerede i forhold til Universitetspedagogisk seminar, og PLP ønsker å ta en vurdering av kurs for veiledere i samme runde. 

d) Forskningsavdelingen tillegges ansvar for å arrangere veiledningsforum i høstsemesteret, og samarbeider med PLP for å sikre en faglige sammenheng mellom kurset og forumet. 

På bakgrunn av dette forslår administrasjonen følgende: 

Innstilling til

vedtak:

1. Universitetet i Tromsø oppretter kurs for veiledere jfr. forslag i evaluering av norsk forskerutdanning.

2. Kurs for veiledere ved Universitetet i Tromsø legges til Program for læring og praktisk pedagogikk. 

3. Program for læring og praktisk pedagogikk driver kurset administrativt innenfor egne rammer. Det bevilges årlig kr. 40,000 til dekning av ekstra kostnader.

4. Forskningsavdelingen tillegges ansvar for et årlig veiledningsforum.

Tromsø, 29.10.2003

	Arne Benjaminsen

